LV Eiropas Savienības Oficiālais Vēstnesis C 218/1

KOMISIJAS PAZIŅOJUMS

Norādījumi par jaunu mazas noslodzes transportlīdzekļu reģistrācijas datu monitoringu un ziņošanu

(2017/C 218/01)

ATRUNA Šo norādījumu nolūks ir veicināt mazas noslodzes transportlīdzekļu CO2 monitoringa datu apkopošanu, iesniegšanu un novērtēšanu, izklāstot Komisijas interpretāciju par Eiropas Parlamenta un Padomes Regulu (EK) Nr. 443/2009 un (ES) Nr. 510/2011 attiecīgajiem noteikumiem. Lai arī šo norādījumu mērķis ir palīdzēt iestādēm un operatoriem, tomēr tikai Eiropas Savienības Tiesa ir kompetenta sniegt Eiropas Savienības tiesību aktu autoritatīvu interpretāciju.

1. IEVADS

Saskaņā ar Eiropas Parlamenta un Padomes Regulas (EK) Nr. 443/2009 (1) 8. pantu un Eiropas Parlamenta un Padomes Regulas (ES) Nr. 510/2011 (2) 8. pantu, ievērojot Savienības integrēto pieeju samazināt CO2 emisijas no mazas noslodzes transportlīdzekļiem, dalībvalstīm katru gadu ir jāreģistrē un jāsūta Komisijai konkrēti dati par jauniem vieglajiem pasažieru automobiļiem un jauniem vieglajiem komerciālajiem transportlīdzekļiem. Minētie dati būs par pamatu tam, lai noteiktu vidējās īpatnējās CO2 emisijas un īpatnējo emisiju mērķi jaunu vieglo pasažieru automobiļu un jaunu vieglo komerciālo transportlīdzekļu ražotājiem, un tos arī izmantos, lai novērtētu, vai ražotāji minētos mērķus sasniedz. Komisija Regula (ES) Nr. 1014/2010 (3) un Komisijas Īstenošanas regula (ES) Nr. 293/2012 (4) nodrošinās dalībvalstu nosūtāmo datu konsekvenci, paredzot noteikumus par minēto datu apkopošanu un ziņošanu.

Komisija 2010. gadā publicēja paziņojumu (5), lai veicinātu vajadzīgo datu vākšanu, iesniegšanu un novērtēšanu, kad tiek piemērota Regula (EK) Nr. 443/2009, un lai sniegtu norādījumus dalībvalstīm par iesniedzamajiem datiem un izmantojamo formātu, kā arī par izmantojamo aprēķināšanas metodiku. Ar šo Komisijas paziņojumu tiek atjaunināts Paziņojums COM(2010) 657 galīgā redakcija, ņemot vērā:

— Eiropas Parlamenta un Padomes Regulu (ES) Nr. 333/2014 (6),

— Regulu (ES) Nr. 510/2011, kurā grozījumi izdarīti ar Regulu (ES) Nr. 253/2014 (7), lai noteiktu kārtību, kādā jāsasniedz jaunu vieglo komerciālo transportlīdzekļu radīto CO2 emisiju samazināšanas mērķis 2020. gadam,

— korelācijas metodiku pasaulē saskaņotās vieglo transportlīdzekļu testēšanas procedūras (WLTP) ieviešanai, kā noteikts Komisijas Īstenošanas regulā (ES) 2017/1153 (8), kā arī Komisijas Īstenošanas regulā (ES) 2017/1152 (9).

Kārtība, kādā sasniedz 2020. gada mērķi par jaunu vieglo pasažieru automobiļu CO2 emisiju samazināšanu, jauno vieglo komerciālo transportlīdzekļu emisiju standarti un WLTP ieviešana ietekmē to datu ziņošanu un metodiku, ko izmanto, lai aprēķinātu vidējās īpatnējās CO2 emisijas un mazas noslodzes transportlīdzekļu ražotāju īpatnējo emisiju mērķi. No 2017. gada 1. septembra Jaunais Eiropas braukšanas cikls (NEDC), ko šobrīd izmanto saskaņā ar Komisijas Regulu (EK) Nr. 692/2008 (10), pakāpeniski tiks aizstāts ar jauno reglamentēto testēšanas procedūru, ar ko mēra mazas noslodzes transportlīdzekļu CO2 emisijas un degvielas patēriņu (WLTP) un kas noteikta Komisijas Regulā (ES) 2017/1151 (11).

Līdz ar WLTP ieviešanu būs pieejami reālistiskāki un stabilāki degvielas patēriņa un CO2 emisijas dati, kas ir ļoti svarīgi zemas emisijas mobilitātes stratēģijas turpmākai īstenošanai, ko pēc izmeklēšanas par emisijas mērījumiem autobūves nozarē savā ieteikumā aicina veikt Eiropas Parlaments. Ņemot vērā attiecīgās izmaiņas un ar mērķi sekmēt 2016. gada jūlijā Komisijas pieņemto zemas emisijas mobilitātes stratēģijas (12) efektīvu īstenošanu, šā Komisijas paziņojuma mērķis ir veicināt datu vākšanu, iesniegšanu un novērtēšanu, sniedzot dalībvalstīm norādījumus par sniedzamajiem datiem un to formātu un nodrošinot ražotājiem skaidrību par aprēķināšanas metodiku, ko izmanto, lai novērtētu viņu atbilstību īpatnējo emisiju mērķim. Īpašā kārtā var tikt sniegti arī turpmāki norādījumi.

2. DATI

2.1. Datu avoti

Līdz WLTP pilnīgai ieviešanai 2018. gadā galvenie datu avoti, kas dalībvalstīm jāizmanto monitoringa datu vākšanai, ir atbilstības sertifikāti vai, ja transportlīdzekļa reģistrācijai šo avotu neizmanto, tipa apstiprinājuma dokumentācija. Tā kā tipa apstiprinājuma dokumentācijā var būt ietverti vērtību diapazoni, dalībvalstīm jānodrošina, ka dati, kas iegūti no tipa apstiprinājuma dokumentācijas, saskan ar datiem, kas izriet no atbilstības sertifikāta.

Līdz ar WLTP ieviešanu īpatnējā CO2 emisijas vērtība tiks aprēķināta un ierakstīta tikai katra transportlīdzekļa atbilstības sertifikātā. Lai efektīvi uzraudzītu un verificētu minētās vērtības, uzraudzīšanā būs jāizmanto transportlīdzekļu identifikācijas numuri (VIN) arī attiecībā uz jauniem vieglajiem pasažieru automobiļiem (kā tas jau noteikts jauniem vieglajiem komerciālajiem transportlīdzekļiem). Tāpēc atbilstības sertifikāti būs vienīgais datu avots, ko varēs izmantot, lai, sākot ar 2018. gadu, apkopotu un ziņotu par CO2 monitoringu, kura pamatā ir WLTP (VIN datus brīvprātīgi varēs sniegt jau par 2017. gadu, kad tiks sākta WLTP pakāpeniska ieviešana).

Būtu jāņem vērā, ka VIN datu apstrāde saskaņā ar Regulas (ES) Nr. 1014/2010 9.a panta 2. punktu neietvers tādu personas datu apstrādi, kurus var sasaistīt ar minētajiem numuriem, vai jebkādu tādu citu datu apstrādi, ar kuru palīdzību transportlīdzekļu identifikācijas numurus var sasaistīt ar personu datiem.

2.2. Ražotāju saraksts

Dati, kā noteikts attiecīgajos tiesību aktos un paskaidrots turpmāk, ir jāuzrauga un jāreģistrē par katru ražotāju, kad Savienībā tiek veikta jauna transportlīdzekļa reģistrācija. Katram ražotājam ir jāsasniedz konkrēts emisiju mērķis saskaņā ar Regulu (EK) Nr. 443/2009 un Regulu (ES) Nr. 510/2011. Tādēļ ir svarīgi, ka katrs ražotājs ir skaidri identificēts (13). Lai saskaņotu attiecīgo ražotāju identifikāciju, ir izveidots ražotāju nosaukumu vienotais saraksts, kas ik gadu tiek atjaunināts (14). Dalībvalstīm minētais saraksts kopā ar VIN jāizmanto, kad tiek sagatavoti ziņojumi, kas noteikti Regulas (ES) Nr. 1014/2010 8. panta 2. punktā un Īstenošanas regulas (ES) Nr. 293/2012 9. panta 2. punktā. Tā kā Regula (EK) Nr. 443/2009 un Regula (ES) Nr. 510/2011 attiecas uz ražotājiem ES un ārpus tās, nav pieņemama diferenciācija pēc ražotāja atrašanās vietas. Tomēr saskaņā ar Regulas (ES) Nr. 1014/2010 7. pantu un Īstenošanas regulas (ES) Nr. 293/2012 8. pantu piemēro izņēmumu, ja transportlīdzekļiem nav veikta EK tipa apstiprināšana un ja uz tiem attiecas valsts tipa apstiprinājums mazām sērijām vai individuāls apstiprinājums. Minētajos gadījumos dalībvalstīm ražotāju nosaukumu vietā jāizmanto minētajā pantā paredzētie apzīmējumi, t. i., “AA-IVA” individuāli apstiprinātiem transportlīdzekļu tipiem un “AA-NSS” transportlīdzekļu tipiem, kas valstī apstiprināti mazās sērijās.

2.3. Datu prasības

Saskaņā ar Regulas (EK) Nr. 443/2009 un Regulas (ES) Nr. 510/2011 8. panta 2. punktu dalībvalsts kompetentajām iestādēm ir jāziņo visi dati, kā noteikts minēto regulu II pielikumā. Ja avotā, ko izmanto par pamatu reģistrācijai, trūkst attiecīgu datu, kompetentās iestādes ražotājiem pieprasa pabeigt datu kopu. Kompetentās iestādes ir atbildīgas par to, ka reģistrācijas brīdī ir pieejami visi attiecīgie dati un tie līdz 2.4. iedaļā noteiktajam termiņam ir nodoti Komisijai un Eiropas Vides aģentūrai (EEA). Transportlīdzekļiem, uz ko attiecas valsts tipa apstiprinājums mazām sērijām vai individuāls tipa apstiprinājums, ir nepieciešams tikai reģistrāciju skaits; pārējo informāciju var iesniegt brīvprātīgi.

Tā kā dalībvalstis ir atbildīgas par uzraudzības datu uzturēšanas, apkopošanas, kontroles, verifikācijas un nosūtīšanas nodrošināšanu, kā noteikts Regulas (ES) Nr. 1014/2010 un Īstenošanas regulas (ES) Nr. 293/2012 4. pantā, tiek sagaidīts, ka valsts iestādes ar pienācīgu rūpību nodrošina, ka Komisijai nodotie dati ir cik vien iespējams precīzi.

Līdz ar WLTP ieviešanu datiem piemēro jaunas prasības. Tā kā ir jāveic plaši transportlīdzekļu reģistrācijas un CO2 uzraudzības sistēmu pielāgojumi, dalībvalstis jaunos uzraudzības parametrus 2017. gadā drīkst ieviest pakāpeniski, ievērojot to, ka jaunā pilnīgā datu kopa būs obligāta no 2018. gada. Datos par 2017. gadu, kurus ziņos 2018. gadā, būtu jābūt vismaz datiem, kas vajadzīgi, lai pārbaudītu atbilstību mērķim un nepieļautu korelācijas procedūras ļaunprātīgu izmantošanu. Datu prasības būs obligātas respektīvi no 2017. un 2018. gada un tās tiks ieviestas šādi:

— no 2017. gada, t. i., 2018. gadā iesniedzamā datu kopa, būs obligātas turpmāk minētās papildu datu prasības: — verifikācijas koeficients (ja pieejams (15)), — novirzes koeficients De (ja pieejams (16)),

— no 2018. gada, t. i., 2019. gadā iesniedzamā datu kopa, būs obligātas turpmāk minētās papildu datu prasības: — īpatnējās CO2 emisijas (WLTP), — kopējais WLTP CO2 emisiju aiztaupījums, pateicoties ekoinovācijām, — transportlīdzekļa identifikācijas numurs, — WLTP testa masa, — reģistrētā transportlīdzekļa kategorija (17), — transportlīdzekļa saimes identifikācijas numurs.

3. DATU NOSŪTĪŠANA

Lai nodrošinātu savlaicīgu un efektīvu saziņu starp kompetentajām iestādēm, ražotājiem un Komisiju, ir ieteicams, ka kompetentās iestādes, kas izraudzītas saskaņā ar Regulas (EK) Nr. 443/2009 (18) 8. panta 7. punktu un kas atbild par datu nosūtīšanu, izraugās vismaz divas amatpersonas par kontaktpersonām un nosūta Komisijai viņu vārdus un kontaktinformāciju. Šīm amatpersonām būtu jāabonē EEA Eiropas vides informācijas un novērojumu tīkla (Eionet) centrālais datu repozitorijs (19).

Saskaņā ar Regulas (ES) 1014/2010 2. pantu dalībvalstij ir jāpaziņo Komisijai par datu augšupielādi centrālajā datu repozitorijā. Šim nolūkam dalībvalstīm tiek ieteikts sūtīt e-pastu uz Komisijas funkcionālo pastkasti EC-CO2-LDV-IMPLEMENTATION@ec.europa.eu, kopiju nosūtot arī uz EEA funkcionālo pastkasti CO2-monitoring@eea.europa.eu. Datus glabās datubāzē, ko Komisijas vārdā pārvaldīs EEA. Provizoriskās un galīgās datu kopas, kas paziņotas ražotājiem, tiks padarītas publiski pieejamas internetā.

Dalībvalstis apstiprina un nosūta pilnīgu datu kopu līdz katra kalendārā gada 28. februārim saskaņā ar Regulas (EK) Nr. 443/2009 un Regulas (ES) Nr. 510/2011 8. panta 2. punktu.

3.1. Formāts

Dati jānosūta, izmantojot divas atsevišķas .xml datnes, vienu apkopotajiem datiem un otru detalizētajai datu kopai, kā noteikts Regulas (EK) Nr. 443/2009 un Regulas (ES) Nr. 510/2011 II pielikumā. Xml datņu papildu specifikācija ir izklāstīta pamatnostādnēs, kas publicētas CIRCABC. (20)

3.2. Verifikācija

Datus un .xml kodējumu var neatkarīgi verificēt katra dalībvalsts. Tomēr informācija teksta datnes formā tiks publicēta CIRCA tīmekļa vietnē (21), un dalībvalstīm tiek stingri ieteikts to izmantot, lai pirms nosūtīšanas pārbaudītu attiecīgā pārskata gada datu kvalitāti.

4. APRĒĶINĀŠANAS METODIKA

Ražotāja rezultātu aprēķināšana ir aprakstīta turpmāk, īpašu vērību pievēršot 2020. gadam, kad tiks piemērots pakāpeniskās ieviešanas noteikums un superkredītu režīms (vieglajiem automobiļiem), kā arī tiks izmantoti ekoinovācijas aiztaupījumi (vieglajiem automobiļiem un furgoniem). Lai arī aprēķināšanas metodikā saistībā ar jauniem vieglajiem pasažieru automobiļiem ir konkrēta atsauce uz Regulas (EK) Nr. 443/2009 noteikumiem, tāda pati pieeja būtu jāizmanto arī saskaņā ar Regulu (ES) Nr. 510/2011 attiecībā uz jauniem viegliem komerciāliem transportlīdzekļiem [vieglie kravas automobiļi], ņemot vērā tās attiecīgos noteikumus. Konkrēts piemērs par metodikas izmantošanu ir izklāstīts pielikumā.

4.1. Vidējās īpatnējās emisijas

Lai ņemtu vērā pakāpeniski ieviešamo procentuālo apjomu (95 %), kas norādīts Regulas (EK) Nr. 443/2009 4. pantā, un ko izmanto, lai aprēķinātu ražotāju vidējās īpatnējās CO2 emisijas 2020. gadā (tostarp minētās regulas 11. panta 1. un 4. punktā minētajiem ražotājiem), transportlīdzekļi jāatlasa atkarībā no to īpatnējām CO2 emisijām. Vidējo īpatnējo emisiju aprēķināšanai tiks atlasīti tikai 95 % no jauniem reģistrētiem transportlīdzekļiem, proti, transportlīdzekļi ar zemākajām emisijām.

Par īpatnējām CO2 emisijām attiecīgajā gadījumā būtu jāizmanto emisijas, kurām piemēroti ekoinovācijas aiztaupījumi, ko Komisija apstiprinājusi saskaņā ar Komisijas Īstenošanas regulas (ES) Nr. 725/2011 (22) 12. pantu. Saskaņā ar 12. panta 1. punktu kopējie ekoinovācijas aiztaupījumi, ar kuriem samazina ražotāja vidējās īpatnējās emisijas, katru gadu var būt līdz 7 g CO2/km. Ekoinovācijas aiztaupījumi, kas pārsniedz minēto robežvērtību, netiks ņemti vērā.

Lai periodā no 2020. gada līdz 2022. gadam aprēķinātu ražotāja vidējās īpatnējās CO2 emisijas, būtu jāņem vērā transportlīdzekļi, kas ir Regulas (EK) Nr. 443/2009 5.a pantā norādītajā kategorijā, katram ražotājam minētajā periodā piemērojot 7,5 g CO2/km lielu robežvērtību.

Konkrētāk – nosakot īpatnējās emisijas ar mērķi aprēķināt ražotāja vidējās īpatnējās CO2 emisijas, Komisija attiecīgos Regulas (EK) Nr. 443/2009 noteikumus piemēros šādā secībā:

Transportlīdzekļu atlase vidējo īpatnējo CO2 emisiju aprēķināšanai (ņemot vērā pakāpenisko ieviešanu 2020. gadā)

a) 12. pants: no īpatnējām emisijām atskaita atbilstības sertifikātos norādītos ekoinovācijas aiztaupījumus saskaņā ar Komisijas Īstenošanas regulu (ES) Nr. 725/2011;

b) 4. pants: ņemot vērā a) punktā iegūtās vērtības, jaunu vieglo pasažieru automobiļu reģistrācijas sakārto augošā secībā atkarībā no to CO2 emisijām, un vidējo īpatnējo CO2 emisiju aprēķināšanā izmanto 95 % no visiem reģistrētajiem transportlīdzekļiem ar zemākajām emisijām;

Vidējo īpatnējo CO2 emisiju aprēķināšana

c) 4. pants: aprēķina vidējās īpatnējās CO2 emisijas visiem transportlīdzekļiem, kas atlasīti saskaņā ar b) punktu, neņemot vērā noteikumus par superkredītiem 5.a pantā vai par ekoinovācijām 12. pantā;

d) 5.a pants: attiecībā uz 2020., 2021. un 2022. kalendāro gadu un vieglajiem automobiļiem, kuru īpatnējās CO2 emisijas ir mazākas nekā 50 g CO2/km, pamatojoties uz NEDC CO2 vērtību mērījumiem, īpatnējās CO2 emisijas reizina ar attiecīgo koeficientu, kas noteikts Regulas (EK) Nr. 443/2009 5.a pantā;

e) 5.a pants: attiecībā uz 2020., 2021. un 2022. kalendāro gadu un vieglajiem automobiļiem, kuru īpatnējās CO2 emisijas ir mazākas nekā 50 g CO2/km, CO2 emisiju ekoinovācijas aiztaupījumus reizina ar koeficientu, kas noteikts 5.a pantā;

f) 12. panta 1. punkts: ekoinovācijas aiztaupījumus iegūst ar šādu formulu: kur: eii ir katras reģistrācijas ekoinovācijas aiztaupījumi (transportlīdzekļiem, kuriem nav ekoinovāciju, uzskata, ka šie aiztaupījumi ir 0 g CO2/km); rsc, i ir reģistrāciju skaits, ko attiecīgā gadījumā reizina ar superkredītu koeficientu saskaņā ar 5.a pantu; N ir to reģistrāciju skaits, kuras atlasītas saskaņā ar b) punktu, par ko ir atbildīgs ražotājs. Ja ekoinovācijas aiztaupījumi pārsniedz 7 g CO2/km, aiztaupījumus ierobežo līdz vērtībai, kas noteikta 12. panta 1. punktā;

g) 5.a pants: superkredītu aiztaupījumus iegūst ar šādu formulu: kur: CO2,∅ ir vidējās CO2 emisijas visiem atlasītajiem transportlīdzekļiem, neņemot vērā ekoinovācijas un superkredītus, kas aprēķināti saskaņā ar c) punktu; ei ir īpatnējās CO2 emisijas; rsc, i ir reģistrāciju skaits, ko attiecīgā gadījumā reizina ar superkredītu koeficientu saskaņā ar 5.a pantu; N ir to reģistrāciju skaits, kuras atlasītas saskaņā ar b) punktu, par ko ir atbildīgs ražotājs. Ja superkredītu aiztaupījumi pārsniedz 7,5 g CO2/km robežvērtību, kas minēta 5.a panta otrajā daļā, aiztaupījumus ierobežo līdz minētajai vērtībai. Ja superkredītu aiztaupījumi vienā gadā ir mazāki nekā 7,5 g CO2/km, neizmantoto superkredītu apmēru ņems vērā nākamajā(-os) gadā(-os);

h) aprēķina vidējās īpatnējās CO2 emisijas, ņemot vērā c), f) un g) punktu.

4.2. Īpatnējo emisiju mērķis

Vidējās masas aprēķinā ar nolūku noteikt ražotāju īpatnējo emisiju mērķi, izmantojot I pielikumā paredzēto formulu, Komisija ņems vērā visus transportlīdzekļus, nepiemērojot Regulas (EK) Nr. 443/2009 un Regulas (ES) Nr. 510/2011 4. un 5 panta noteikumus attiecībā uz pakāpenisku ieviešanu un superkredītiem.

Ražotāju, kurš kopā ar visiem ar to saistītajiem uzņēmumiem ir atbildīgs par mazāk nekā 1 000 jaunām reģistrācijām Savienībā, var atbrīvot no īpatnējo emisiju mērķa ievērošanas saskaņā ar Regulas (EK) Nr. 443/2009 un Regulas (ES) Nr. 510/2011 2. panta 4. punktu. Kritēriji, uz kuru pamata uzņēmumu uzskata par saistīto uzņēmumu, ir izklāstīti minēto regulu 3. panta 2. punktā. Tomēr, ja ražotājs ir pieteicies uz atbrīvojuma mērķi un tas ir piešķirts pēc 2014. gada 8. aprīļa saskaņā ar Regulas (EK) Nr. 443/2009 11. pantu vai pēc 2014. gada 1. marta saskaņā ar Regulas (ES) Nr. 510/2011 11. pantu, uz ražotāju attieksies pienākums sasniegt atbrīvojuma mērķi neatkarīgi no tā, vai to jauno reģistrēto transportlīdzekļu skaits Savienībā, par kuriem ražotājs ir atbildīgs, ir mazāks nekā 1 000.

5. APVIENOŠANĀS GRUPĀ

5.1. Grupas

Saskaņā ar Regulas (EK) Nr. 443/2009 un Regulas (ES) Nr. 510/2011 7. pantu ražotāji var apvienoties grupās. 7. panta 5. un 6. punktā norādītas divu veidu grupas. 7. panta 5. punkts attiecas uz atvērtām grupām, kurās apvienojas ražotāji, kas nav saistītie uzņēmumi. Šīs grupas ir pieejamas visiem citiem ražotājiem, kas vēlas pievienoties grupai, ja ir izpildīti 7. panta 5. punkta nosacījumi.

Grupas, ko veido ražotāji, kuri pieder saistītu uzņēmumu grupai, var uzskatīt par slēgtām grupām, un uz tām attiecas 7. panta 6. punkts.

Ražotājiem, kuri vēlas veidot grupu saskaņā ar Regulas (EK) Nr. 443/2009 un Regulas (ES) Nr. 510/2011 7. pantu, būtu jāpierāda, ka tie atbilst slēgtas grupas izveides nosacījumiem, sūtot attiecīgo papildinformāciju un pilnīgu paziņojumu par grupas izveidi uz Komisijas funkcionālo pastkasti EC-CO2-LDV-IMPLEMENTATION@ec.europa.eu.

Gadu, kad par grupu tika paziņots, Komisija uzskatīs par pirmo gadu, kurā piemērojami nosacījumi par grupu. Ja ražotāji nolemj izbeigt grupas pastāvēšanu pirms paziņojumā norādītā datuma vai ja kāds no 7. pantā paredzētajiem grupas izveidei nepieciešamajiem nosacījumiem vairs netiek izpildīts, par to ir jāpaziņo Komisijai, un grupas pastāvēšana tiks izbeigta no nākamā kalendārā gada.

5.2. Grupas rezultāti

Grupas tiek veidotas saskaņā ar 7. panta 1. punktu, “lai izpildītu 4. pantā norādītās saistības”, un saskaņā ar Regulas (EK) Nr. 443/2009 un Regulas (ES) Nr. 510/2011 7. panta 7. punktu grupu “attiecībā uz 4. pantā minēto saistību izpildi, uzskata par vienu ražotāju”. Lai aprēķinātu grupas darbības rezultātus, grupu uzskata par vienu ražotāju. Transportlīdzekļu atlasi saskaņā ar pakāpeniskas īstenošanas noteikumiem, kā arī vidējo īpatnējo CO2 emisiju un īpatnējo emisiju mērķa aprēķināšanu veic tādā pašā kārtībā, kā norādīts 4. iedaļā.

Ja izveidotā grupā periodā no 2020. gada līdz 2022. gadam notiek izmaiņas, superkredītu aiztaupījumi, no kuriem grupas dalībnieki guva labumu iepriekšējā(-s) grupā(-s), tiks ņemti vērā, aprēķinot grupas(-u) atlikušo superkredītu robežvērtību nākamajam(-iem) gadam(-iem).

6. PĀREJA NO NEDC UZ WLTP

Regulas (EK) Nr. 443/2009 un Regulas (ES) Nr. 510/2011 pamatā ir emisijas, ko mēra ar NEDC. Tādēļ pēc WLTP ieviešanas minētās regulas ir jāpielāgo WLTP, vienlaikus nodrošinot, ka emisiju samazināšanas prasību stingrība ir salīdzināma ar to prasību stingrību, kas noteiktas saskaņā ar NEDC izmērītajām emisijām. Šajā iedaļā izklāstīts, kā īpatnējo emisiju mērķis un superkredītu robežvērtība (vieglajiem automobiļiem) tiek izteikta WLTP vērtībās un kā ekoinovāciju aiztaupījumi tiek piemēroti WLTP vērtībām.

6.1. CO2 emisiju atlase

Attiecībā uz monitoringa datiem par 2017.–2020. kalendāro gadu (ieskaitot) ražotāja vidējās īpatnējās emisijas aprēķina, pamatojoties uz NEDC CO2 emisijas vērtībām, lai tādējādi noteiktu, vai ražotājs atbilst tam noteiktajam īpatnējo emisiju mērķim. No 2021. gada 1. janvāra vidējās īpatnējās emisijas aprēķina, pamatojoties uz WLTP CO2 emisijas vērtībām, lai noteiktu, vai ražotājs atbilst tam noteiktajam īpatnējo emisiju mērķim. Attiecībā uz 2019.–2020. kalendāro gadu vidējās īpatnējās emisijas, kuru pamatā ir WLTP CO2 vērtības, katram ražotājam aprēķina tikai informatīvā nolūkā.

6.2. Īpatnējo emisiju mērķa pārnese

Ražotāja īpatnējo emisiju mērķi uz WLTP emisiju mērījumu pamata noteiks no 2021. gada. Lai varētu uzstādīt minēto mērķi, tiks salīdzināta ražotāja atbilstība 2020. gada mērķim, kura pamatā ir NEDC, un tā vidējās WLTP emisijas minētajā gadā. Minētās vidējās WLTP emisijas tiks izmantotas par atsauces vērtību, kas tiks palielināta vai samazināta, lai noteiktu WLTP atsauces mērķi, piem., ja ražotāja vidējās NEDC emisijas 2020. gadā būs zemākas nekā tā mērķis, kura pamatā ir NEDC, WLTP atsauces mērķis būs augstāks nekā atsauces vērtība, vai, ja ražotājs pārsniegs savu mērķi, kura pamatā ir NEDC, atsauces vērtība tiks samazināta, t. i., jaunais WLTP atsauces mērķis būs zemāks nekā atsauces vērtība. Lai nodrošinātu, ka WLTP īpatnējo emisiju mērķi laika gaitā joprojām ir salīdzināmi, būs jāņem vērā ražotāja transportlīdzekļu vidējās masas ikgadējās izmaiņas.

WLTP atsauces mērķa un turpmāko īpatnējo emisiju mērķu aprēķināšanas formulas ir izklāstītas I pielikumā Regulai (EK) Nr. 443/2009, kurā grozījumi izdarīti ar Komisijas Deleģēto regulu (ES) […/…] (23), un Regulai (ES) Nr. 510/2011, kurā grozījumi izdarīti ar Komisijas Deleģēto regulu (ES) […/…] (24).

6.3. Superkredītu robežvērtības pārnese

Superkredīti, ar kuriem stimulē transportlīdzekļus ar zemām emisijām, ražotāja vidējo īpatnējo emisiju noteikšanā uzskatot tos par vairāk nekā vienu transportlīdzekli, būs pieejami 2020.–2022. gadā, kā noteikts Regulas (EK) Nr. 443/2009 5.a pantā. Lai īstenotu šo kārtību, 2020. gadā būs vajadzīgas tikai NEDC CO2 emisijas vērtības, tomēr, lai arī 2021. un 2022. gadā gūtu labumu no superkredītiem, ražotājiem ir jānodrošina, ka minētajos gados reģistrēto transportlīdzekļu atbilstības sertifikātos ir ierakstītas gan NEDC, gan WLTP CO2 emisijas vērtības.

Attiecībā uz 2021. un 2022. gadu:

— NEDC CO2 emisijas vērtība būs vajadzīga, lai noteiktu, vai uz transportlīdzekli var attiecināt superkredītus, t. i., šāda transportlīdzekļa NEDC emisijām jābūt mazākām nekā 50 g CO2/km,

— WLTP CO2 emisijas vērtība būs vajadzīga, lai, aprēķinot superkredītu ietekmi, varētu noteikt ražotāja vidējās īpatnējās emisijas 2021. un 2022. gadā.

Regulas (EK) Nr. 443/2009 5.a pantā ir noteikta 2020.–2022. gadā izmantojamo superkredītu maksimālā robežvērtība, kas ir 7,5 g CO2/km. Iespējams, ka daļa no šī apjoma tiek izmantota 2020. gadā, t. i., saskaņā ar NEDC nosacījumiem, bet atlikušajam apjomam vajadzētu būt pieejamam 2021. un 2022. gadā. Īstenošanas regulas (ES) 2017/1153 5. pantā ir noteikta metodika, ar kuru pārrēķina atlikušo WLTP CO2 emisiju apjomu 2021. un 2022. gadam. Atlikušo apjomu varēs izmantot aprēķinos, kas minēti šā paziņojuma 4.1. iedaļas g) punktā.

6.4. Ekoinovācijas CO2 aiztaupījumu pielāgošana

Saskaņā ar Īstenošanas regulas (ES) 2017/1153 (vieglie pasažieru automobiļi) 6. pantu un Īstenošanas regulas (ES) 2017/1152 (vieglie komerciālie transportlīdzekļi) 5. pantu, sākot no 2021. gada 1. janvāra, ražotāja vidējo īpatnējo emisiju aprēķināšanā jāņem vērā tikai tie CO2 ekoinovācijas aiztaupījumi (Regulas (EK) Nr. 443/2009 un Regulas (ES) Nr. 510/2011 12. panta nozīmē), uz kuriem neattiecas WLTP. 2021., 2022. un 2023. kalendārajam gadam ekoinovācijas aiztaupījumus, kas aprēķināti saskaņā ar šā paziņojuma 4.1. iedaļas f) punktu, pielāgos saskaņā ar saskaņā ar Īstenošanas regulas (ES) 2017/1153 (vieglie pasažieru automobiļi) 6. pantu un Īstenošanas regulas (ES) 2017/1152 (vieglie komerciālie transportlīdzekļi) 5. pantu. No 2024. kalendārā gada ekoinovācijas aiztaupījumus ņems vērā vidējo īpatnējo emisiju aprēķināšanā, neveicot pielāgošanu.

6.5. NEDC CO2 vērtību noteikšana un koriģēšana vidējo īpatnējo emisiju aprēķināšanai

Korelācijas procedūrās, kas izklāstītas Īstenošanas regulā (ES) 2017/1153 (vieglie pasažieru automobiļi) un Īstenošanas regulas (ES) 2017/1152 (vieglie komerciālie transportlīdzekļi) (“Korelācijas regulas”), paredzēta transportlīdzekļa simulācijas rīka (“korelācijas rīks”) izmantošana, lai aizstātu fizisku transportlīdzekļa testēšanu. Pastāv risks, ka ar korelācijas rīku tiek iegūtas nereālistiski zemas CO2 emisijas vērtības. Tāpēc minētajās regulās ir paredzēts korelācijas mehānisms, ar ko nodrošina, ka šādas situācijas netiek izmantotas ļaunprātīgi.

Saskaņā ar Korelācijas regulu I pielikuma 3.2.8. punktu tipa apstiprinātājai iestādei vai tehniskajam dienestam konkrētos gadījumos ir jānosaka novirzes (De) koeficients un verifikācijas koeficients un jāieraksta tie tipa apstiprinājuma sertifikātā (sk. tipa apstiprinājuma sertifikāta papildinājuma pielikumu, kas izklāstīts WLTP regulas I pielikuma 4. papildinājumā), un ražotājam tie jāieraksta atbilstības sertifikāta 49. punktā.

Novirzes (De) un verifikācijas koeficienti dalībvalstīm jāuzrauga no 2017. gada.

De koeficientu jānosaka un jāreģistrē šādos gadījumos:

— ja tiek veikts fizisks transportlīdzekļa tests pēc atlases atbilstīgi nejaušības principam saskaņā ar Korelācijas regulu I pielikuma 3.2.6. punktu (atlasi pēc nejaušības principa veic korelācijas rīka izmantošanas rezultātā),

— ja tiek veikts fizisks transportlīdzekļa tests, ko saskaņā ar Korelācijas regulu I pielikuma 3.2.7. punktu īpaši pieprasījusi tipa apstiprinātāja iestāde.

Verifikācijas koeficientu jānosaka un jāreģistrē šādos gadījumos:

— ja tipa apstiprinātāja iestāde pēc fiziska transportlīdzekļa testa (3.2.8. punkts) verifikācijas ir konstatējusi un apstiprinājusi ievaddatu novirzi.

Visos citos gadījumos attiecīgos ierakstus, kas tipa apstiprinājuma sertifikātā un atbilstības sertifikātā paredzēti De un verifikācijas koeficientiem, atstāj neaizpildītus.

Ja De koeficients pārsniedz 0,04 vai ja verifikācijas koeficients ir 1, attiecīgā ražotāja vidējās īpatnējas emisijas koriģē saskaņā ar Korelācijas regulu 7. pantu.

Verifikācijas koeficients ir 0, ja ievaddati ir verificēti un atzīti par derīgiem vai ja ievaddatu novirze ir neizdevīga ražotājam.

(1) Eiropas Parlamenta un Padomes 2009. gada 23. aprīļa Regula (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (OV L 140, 5.6.2009., 1. lpp.).

(2) Eiropas Parlamenta un Padomes 2011. gada 11. maija Regula (ES) Nr. 510/2011 par emisiju standartu noteikšanu jauniem vieglajiem kravas automobiļiem saistībā ar Savienības integrēto pieeju vieglo transportlīdzekļu CO2 emisiju samazināšanai (OV L 145, 31.5.2011., 1. lpp.).

(3) Komisijas 2010. gada 10. novembra Regula (ES) Nr. 1014/2010 par jaunu vieglo automobiļu reģistrācijas datu pārraudzību un paziņošanu saskaņā ar Eiropas Parlamenta un Padomes Regulu (EK) Nr. 443/2009 (OV L 293, 11.11.2010., 15. lpp.).

(4) Komisijas 2012. gada 3. aprīļa Īstenošanas regula (ES) Nr. 293/2012 par jaunu vieglo kravas automobiļu reģistrācijas datu pārraudzību un paziņošanu saskaņā ar Eiropas Parlamenta un Padomes Regulu (ES) Nr. 510/2011 (OV L 98, 4.4.2012., 1. lpp.).

(5) Komisijas Paziņojums par jaunu pasažieru automobiļu reģistrācijas datu monitoringu un ziņošanu (COM(2010) 657 galīgā redakcija).

(6) Eiropas Parlamenta un Padomes 2014. gada 11. marta Regula (ES) Nr. 333/2014, ar ko groza Regulu (EK) Nr. 443/2009, lai noteiktu kārtību, kādā jāsasniedz jaunu vieglo automobiļu radīto CO2 emisiju samazināšanas mērķis 2020. gadam (OV L 103, 5.4.2014., 15. lpp.).

(7) Eiropas Parlamenta un Padomes 2014. gada 26. februāra Regula (ES) Nr. 253/2014, ar ko groza Regulu (ES) Nr. 510/2011, lai noteiktu kārtību, kādā jāsasniedz jaunu vieglo kravas automobiļu radīto CO2 emisiju samazināšanas mērķis 2020. gadam (OV L 84, 20.3.2014., 38. lpp.).

(8) Komisijas 2017. gada 2. jūnija Īstenošanas regula (ES) 2017/1153, ar ko nosaka to korelācijas parametru noteikšanas metodiku, kas vajadzīgi, lai atspoguļotu izmaiņas reglamentētajā testēšanas procedūrā, un ar ko groza Regulu (ES) Nr. 1014/2010 (OV L 175, 7.7.2017., 679. lpp.).

(9) Komisijas 2017. gada 2. jūnija Īstenošanas regula (ES) 2017/1152, ar ko nosaka to korelācijas parametru noteikšanas metodiku, kas vajadzīgi, lai atspoguļotu izmaiņas reglamentētajā testēšanas procedūrā, un ar ko groza Regulu (ES) Nr. 293/2012 (OV L 175, 7.7.2017., 644. lpp.).

(10) Komisijas 2008. gada 18. jūlija Regula (EK) Nr. 692/2008, ar kuru īsteno un groza Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai (OV L 199, 28.7.2008., 1. lpp.).

(11) Komisijas 2017. gada 1. jūnija Regula (ES) 2017/1151, kas papildina Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai, ar ko groza Eiropas Parlamenta un Padomes Direktīvu 2007/46/EK, Komisijas Regulu (EK) Nr. 692/2008 un Komisijas Regulu (ES) Nr. 1230/2012 un atceļ Regulu (EK) Nr. 692/2008 (OV L 175, 7.7.2017., 1. lpp.).

(12) COM(2016)501 final.

(13) Atbilstības sertifikāta 0.5. ieraksts; Regulas (EK) Nr. 443/2009 3. panta 1. punkta c) apakšpunktā un Regulas (ES) Nr. 510/2011 3. panta 1. punkta f) apakšpunkts: “ražotājs ir persona vai organizācija, kas atbilstīgi Direktīvai 2007/46/EK atskaitās apstiprinātājai iestādei par visiem EK tipa apstiprināšanas procedūras aspektiem un par ražojumu atbilstības nodrošināšanu.”

(14) https://circabc.europa.eu/sd/a/00e8fe6c-3ad8-4e9f-9a39-437501f609a4/Manufacturer_list.xls

(15) Šis datu parametrs nav pieejams par visiem transportlīdzekļiem; sīkāku informāciju sk. šā paziņojuma 6.5. iedaļā.

(16) COM(2016)501 final.

(17) Tā būs obligāta vieglajiem automobiļiem no 2018. gada; tā jau ir obligāta furgoniem.

(18) Regulas (ES) Nr. 510/2011 8. panta 8. punktā noteikts, ka par vieglo komerciālo transportlīdzekļu monitoringa datu apkopošanu un nosūtīšanu jāatbild vienai kompetentai iestādei.

(19) http://cdr.eionet.europa.eu/

(20) http://circa.europa.eu/Members/irc/env/gge_ldv/library

(21) http://circa.europa.eu/Members/irc/env/gge_ldv/library

(22) Komisijas 2011. gada 25. jūlija Īstenošanas regula (ES) Nr. 725/2011, ar ko izveido procedūru inovatīvu tehnoloģiju apstiprināšanai un sertificēšanai, lai samazinātu CO2 emisijas no vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009 (OV L 194, 26.7.2011., 19. lpp.).

(23) Oficiālajā Vēstnesī vēl nav publicēta.

(24) Oficiālajā Vēstnesī vēl nav publicēta.